Document ID: 31984D0106

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 23ης Δεκεμβρίου 1983
για τροποποίηση της απόφασης 78/694/ΕΟΚ περί των υγειονομικών όρων και της υγειονομικής πιστοποιήσεως που απαιτούνται κατά την εισαγωγή νωπών κρεάτων προελεύσεως Βραζιλίας
(84/106/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των προβλημάτων υγειονομικού ελέγχου κατά την εισαγωγή ζώων του βοείου και χοιρείου είδους και νωπών κρεάτων προελεύσεως τρίτων χωρών (1), και ιδίως τα άρθρα 16, 19 και 28,
Εκτιμώντας:
ότι οι υγειονομικές συνθήκες και τα υγειονομικά πιστοποιητικά που απαιτούνται για τις εισαγωγές νωπών κρεάτων από τη Βραζιλία καθορίζονται στην απόφαση 78/694/ΕΟΚ της Επιτροπής (2), όπως τροποποιήθηκε από την απόφαση 79/690/ΕΟΚ (3), κυρίως λόγω της κατάστασης που αφορά τον αφθώδη πυρετό που επικρατούσε τότε στη Βραζιλία·
ότι περαιτέρω εξετάσεις επιτόπου έδειξαν ότι η κατάσταση στη Βραζιλία ως προς τον αφθώδη πυρετό έχει βελτιώθεί στα κράτη του Rio de Janeiro και Goias· ότι οι εισαγωγές νωπού κρέατος από τα κράτη αυτά είναι δυνατόν να πληρούν τους αυτούς όρους όπως και από τα λοιπά εγκεκριμένα κράτη·
ότι πρέπει να ληφθεί υπόψη η κατάσταση στη Βραζιλία ως προς τον αφθώδη πυρετό και ιδιαίτερα ως προς αυτή που επικρατεί σήμερα·
ότι τα μέτρα που θεσπίστηκαν από τα κράτη μέλη πρέπει να τροποποιηθούν υπό το φως των εξελίξεων και ιδιαίτερα της υγειονομικής κατάστασης σε καθεμία από τις τρίτες χώρες·
ότι πρέπει να ληφθούν ιδιαίτερα μέτρα προστασίας της υγείας των ζώων σε κοινοτική βάση, όπως προβλέπεται από την εν λόγω οδηγία·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 1 της απόφασης 78/694/ΕΟΚ αντικαθίσταται από το ακόλουθο:
«1. Τα κράτη μέλη επιτρέπουν την εισαγωγή από τη Βραζιλία των ακολούθων νωπών κρεάτων:
α) τα αποστεωμένα νωπά κρέατα ζώων του βοείου είδους, εξαιρέσει των παραπροϊόντων των κρατών του Rio Grande do Sul, Minas Gerais, Santa Catarina, Parana, Sao Paulo, Rio de Janeiro, Goias, Bahia και Espirito Santo, απαλλαγμένα από τα κυριότερα προσιτά λεμφογάγγλια, που παρέχουν τις εγγυήσεις οι οποίες ορίζονται στο υγειονομικό πιστοποιητικό, σύμφωνα με το υπόδειγμα του παραρτήματος Α, το οποίο πρέπει να συνοδεύει τα αποστελλόμενα εμπορεύματα·
β) νωπά κρέατα κατοικιδίων μονόπλων, τα οποία παρέχουν τις εγγυήσεις που ορίζοναι στο υγειονομικό πιστοποιητικό, σύμφωνα με το υπόδειγμα του παραρτήματος Β, το οποίο πρέπει να συνοδεύει τα αποστελλόμενα εμπορεύματα·
γ) τα ακόλουθα παραπροϊόντα ζώων του βοείου είδους των κρατών του Rio Grande do Sul, Minas Gerais, Santa Catarina, Parana, Sao Paulo, Rio de Janeiro, Goias, Bahia, Espirinto Santo:
- καρδιές πλήρως καθαρισμένες,
- ήπατα πλήρως καθαρισμένα,
- γλώσσες, πλήρως καθαρισμένες, χωρίς οστά, χόνδρο και αμυγδαλές,
τα οποία παρέχουν τις εγγυήσεις που ορίζονται στο υγειονομικό πιστοποιητικό το οποίο ανταποκρίνεται στο υπόδειγμα του παραρτήματος Γ, που πρέπει να συνοδεύει τα αποστελλόμενα εμπορεύματα.
2. Τα κράτη μέλη δεν επιτρέπουν την εισαγωγή κατηγοριών νωπών κρεάτων προελεύσεως Βραζιλίας που δεν αναφέρονται στην παράγραφο 1.»
Άρθρο 2
Τα παρατήματα της απόφασης 78/694/ΕΟΚ αντικαθίστανται από τα παραρτήματα Α, Β και Γ της παρούσας απόφασης.
Άρθρο 3
Η παρούσα απόφαση αρχίζει να ισχύει την 1η Ιανουαρίου 1984. Εντούτοις, τα πιστοποιητικά που χρησιμοποιούνται σήμερα, τα οποία τροποποιούνται αν είναι αναγκαίο σύμφωνα με τις διατάξεις της αποφάσεως αυτής, δύνανται να χρησιμοποιούνται μέχρι τις 31 Μαρτίου 1984.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 23 Δεκεμβρίου 1983.

Labels: 3
17
18
6